Igehirdetések kegyelemről, szeretetről és a gyülekezeti egységről VII.
Egy test tagjai
1Kor 12,1-31
Lekció: Róm 12,1-8; Ef 4,1-16
Pál apostolnak volt egy terve a hitetlenek felé: meg akarta őket nyerni Krisztusnak. Ezért a célért kész volt testét megsanyargatni és mások szolgájává lenni. Kész volt a maga kényelméből és szokásaiból mindent feladni, hogy valamilyen módon megmentsen némelyeket. Ez az életmód volt a szeretet legnagyobb megélése a kívül lévők iránt.
Ám Pál apostolnak volt egy terve a hívők felé is, ami sok ponton nagyon hasonló volt az előzőhöz. A cél itt is a hívők, a gyülekezet jólétének keresése azon az áron, hogy magunknak nemet mondunk, és hívő testvéreink kölcsönös szolgáivá válunk. De hogyan szolgálhatjuk őket? A lelki ajándékokkal. Pál nem akarta, hogy a korinthusiak tudatlanok legyenek a lelki ajándékokról (12,1), éppen ezért a fejezetben arról tanít, hogyan használhatjuk azokat egymás életében.
1. Az isteni küldetés: egymásnak használni az ajándékokkal

Lelki ajándékok. Ha szó szerint fordítanánk a görög szót, azt mondanánk, hogy lelkiek, lelki (dolgo)k. Ez az elnevezés a Szentlélek szerepét hangsúlyozza. 
A lelki ajándékok először is lelkiek, mert a Szentlélektől erednek. Ha megnézitek a 7-11. verseket, Pál mindegyik felsorolt ajándéknál kiemeli, hogy a Lélek által van. A lelki ajándékok természetfölöttiek, a Szentlélek adja őket a megtérés után. Erre utal a lelki ajándékok másik elnevezése: kegyelmi ajándékok. Mint a nevében is benne van, ezek ajándékok, azaz nem érdemünk szerint kapjuk őket. Egy rendkívül tehetséges igehirdető nem azért kap többet, mert ő ügyes, és egy egyszerű gyülekezeti tag nem azért kap keveset, mert nem érdemel többet. Hallgassuk csak Pált: 

„7Ennek lettem szolgájává az Isten kegyelmének ajándékából, amelyet erejének megnyilvánulása szerint nekem adott. 8Nekem, minden szent között a legkisebbnek adatott az a kegyelem, hogy a pogányoknak hirdessem Krisztus kikutathatatlan gazdagságát.” (Ef 3,7-8)
Pál volt a legnagyobb misszionárius, mégis teljesen világossá teszi, hogy nem erőfeszítése alapján kapta Isten erejének megnyilvánulását. Nem érdemből, hanem kegyelemből. Jó lenne szívbe vésni ezt az igazságot, amikor magunkra vagy másokra gondolunk: ha mindannyian kegyelemből kaptuk, akkor az ajándékokban való különbség nem tesz különbbé minket. Még kevésbé kérkedhetünk vele. 
Másodszor az ajándékok lelkiek, mert a Lélek dönti el, hogy ki mit és milyen mértékben kap.

„4A kegyelmi ajándékokban pedig különbség van, de ugyanaz a Lélek. 5A szolgálatokban is különbség van, de ugyanaz az Úr. 6És különbség van az erők megnyilvánulásában is, de ugyanaz az Isten, aki mindenben és mindenkiben megmutatja erejét. 7A Lélek megnyilvánulását mindenki azért kapja, hogy használjon vele.”
Másként mondva: a Szentlélek szuverén a lelki ajándékok terén. Ezt egy kicsit nehéz megemésztenünk, hiszen az ajándékokban való különbözőség szinte „kiszúrja” a szemünket. Ez az, amit látunk, tapasztalunk. Nyilván a Szentírás is elismeri ezt, egy hármas különbségről beszél: különbség van az ajándékokban, az ajándékokkal végzett szolgálatban és a szolgálat eredményességében (4-6. v.). Az ajándékokban lévő különbség érthető: valaki lehet, hogy a tanítás ajándékát kapta, azaz Isten igazságait érthetően tudja megfogalmazni és alkalmazni mások számára, míg másvalaki a gyámolítás ajándékával rendelkezik, azaz az együttérzés, bátorítás és a gyengéken való konkrét segítés képességét. Szolgálati területük ebből fakadóan nyilván más lesz. Azonban még ha két embernek ugyanaz az ajándéka, akkor is könnyen elképzelhető, hogy más szolgálatot végeznek – ebből fakad a második különbség. Egy gyerekekkel foglalkozó felnőtt és egy igehirdető ugyanúgy a tanítás ajándékával rendelkezik, mégis más területen keresik a gyülekezet épülését. A harmadik különbség pedig az Isten erejének megnyilvánulásában, azaz a szolgálat hatékonyságában van. Évekkel ezelőtt Gyuszi volt egy református konferencián, ahol több helyről származó hitvalló református lelkészek jöttek össze. Az egyik legnehezebb helyzetben a Franciaországban gyülekezetet alapító lelkész volt, akinek évtizedek után is mintegy 10 tagja volt a gyülekezetben. Ezzel ellentétben akár az Egyesült Államokban, akár mondjuk Afrikában nem ritka, hogy egy év alatt a gyülekezet anyagilag képes önellátóvá válni, mert akár százak térnek meg, és csatlakoznak. 
A lényeg e különbözőségekben az, hogy mindez a Szentháromság Isten munkája: „11De mindezeket egy és ugyanaz a Lélek cselekszi, úgy osztva szét mindenkinek, ahogyan akarja.” Ő okozza a különbségeket az ajándékokban, a szolgálati területekben és az eredményekben is. Őt kell „okolni” ezekért. Nem lehetünk elégedetlenek azzal, ahová minket Isten helyezett, vagy amiket nekünk jutatott. Ugyanúgy bűn az irigység is más képességeire vagy szolgálatára. A különbözőségek a Szentháromság Isten szerető munkálkodásának eredménye, és Ő nem azt kéri számon, hogy mennyit kaptunk, hanem azt, hogy mit kezdtünk vele. Egyedüli mércénk és ítélőnk a hűség lesz.
Ám ahhoz, hogy hűek tudjunk lenni, harmadszor látnunk kell azt is, hogy milyen célra kell az ajándékainkat használnunk. „7A Lélek megnyilvánulását mindenki azért kapja, hogy használjon vele.” Ha az ajándékok kegyelemből vannak, ha a Lélektől származnak, akkor Neki van joga megmondani, hogy mire használjuk. A cél pedig az, hogy használjunk egymásnak, használjunk a gyülekezetnek.
Kedves budapesti gyülekezet, a legfontosabb dolog, amit haza kell vinnetek a mai alkalomról ez: azért vagytok itt, Isten azért vezérelt ide, hogy egy célért éljetek, ajándékaitokat egy ügy szolgálatába állítsátok – abba, hogy egymást szolgáljátok, és így építsétek Krisztus Egyházát. Ez az isteni küldetés, amelyet, mint gyülekezet kaptunk. Ha körülnéztek a gyülekezetben, minden bizonnyal először a különbözőségek tűnnek fel. Ez olyan megértő, a másik olvasott, a harmadik ügyes szervező, a negyedik gyakorlatias. Könnyen elveszhetünk a részletekben és hasonlítgatásokban. De nekünk a nagy célra, Krisztus szolgálatára kell összpontosítanunk. Életünkben minden ezt szolgálja: megtérésünk, körülményeink, ajándékainak. Egy test vagyunk, élő organizmus, akik egy célért élünk. Akárcsak a test tagjai összhangban működnek, hogy az egész test életét fenntartsák (a tüdő lélegzik, a szív ver, a fogak őrölnek, a gyomor emészt), úgy mi is egy célért élünk. És ebben a nagy célban mindannyiótoknak, ismételten mondom, minden egyes tagnak elengedhetetlen szerepe van. Az ajándékaitokat használnotok kell!
Ezen a ponton kellene következnie a lelki ajándékok részletezésének, hiszen az Igénk is ezt teszi. Én most mégis kihagyom ezt. Teszem ezt azért, mert kb. négy hónappal ezelőtt volt egy szolgálatom a különböző ajándékokról.
 Éppen ezért most ezzel nem foglalkozom, aki nem hallotta vagy ismételni szeretne, az kérem, hallgassa meg azt. Így viszont időt nyertünk arra, hogy mélyebben elmélkedjünk a gyülekezeti egységről és különbözőségről.
2. Különböző tagok, de egy test vagyunk!

„12Mert amint a test egy, és sok tagja van, az egy test tagjai pedig – noha sokan vannak – mégis mind egy testet alkotnak, úgy a Krisztus is. 13Mert hiszen egy Lélek által mi mindnyájan egy testté kereszteltettünk meg, akár zsidók, akár görögök, akár szolgák, akár szabadok vagyunk, és mindnyájan egy Lélekkel itattattunk meg.” Egyek vagyunk, kedves budapesti gyülekezet, ez tény. Megmásíthatatlan, tagadhatatlan tény. A mi egységünk nem valami testi dolog, sem csupán egy közös érdeklődés. A mi egységünk lelki és mennyei. Mindegyikünk ugyanazt a Szentlelket kapta, amikor újjászületett. Ugyanaz a Lélek itatott meg, Ő elégítette ki midannyiunk lelki vágyát. Ő munkálkodik bennünk nap-nap után. Ugyanazt az ígéretet kaptuk, hogy a Szentlélek soha el nem fog távozni tőlünk. Továbbá megtérésünkkor mindannyian Krisztus testévé kereszteltettünk, azaz a Lélek minket Krisztusba oltott be, és az Ő testének részeivé tett. Ugyanúgy igaz ránk, hogy Tőle el nem szakadhatunk. Mindez végleges változás az életünkben. Mennyei, lelki valóságok, amelyek befolyásolják nem csupán az örök életünket, hanem e földön élt életünket is. Lehet, hogy sokszor ezt nem érezzük. Lehet, hogy sokszor nem úgy élünk, mint akik egyek vagyunk, de a megdönthetetlen, Isten által mondott lelki valóság az, hogy bár a testnek sok tagja van, „mégis mind egy testet alkotnak.” Felhívlak, hogy vizsgáld meg magad: hiszed-e ezt? Hiszed-e, kedves budapesti tag, hogy a többiekkel ugyanúgy Krisztus testéhez tartozol? Hiszel-e a lelki, mennyei egységben? Hiszed-e, hogy több köt össze, mint közös érdeklődés? Hiszed-e, hogy egy vagy azokkal is, akiket talán nem kedvelsz? És ha hiszed, akarsz-e ennek megfelelően élni? Ha akarsz, halld meg, hogy Isten mit kér tőled.
3. Nem mondhatod magad feleslegesnek!

Az első fontos alkalmazást a 14-20. versekben találod. Hadd olvassam fel a 15-16. verseket. „15Ha ezt mondaná a láb: „Mivel nem kéz vagyok, nem vagyok a testből való”, vajon akkor nem lenne a testből való? 16És ha a fül ezt mondaná: „Mivel nem vagyok szem, nem vagyok a testből való”, vajon nem a testből való volna-e?” Egy képzelt párbeszédet olvasunk a test tagjai között. Először a láb beszél. A láb nem olyan ügyes, mint a kéz. Ezért ránéz a kézre, és mindarra, amit csinált. Feljön benne a kérdés: mi van velem? Én csak tipegek-topogok, felemelem-leteszem magam, mindez olyan egyszerű és egyhangú. Bezzeg a kéz. Az fog, eszik, vezet, gépel, sütit süt, simogat – mi vagyok én ehhez képest? Hasonlóan mondhatja a fül: mennyivel fontosabb a hallásnál a látás! Persze rossz, ha nem hallom a szerelmem hangját, de mennyivel jobb látni őt! Hát, ha magamat a szemhez mérem, én másodrendű vagyok…
Sokszor van így a gyülekezetben. A szemek és lábak azok, akik „elöl”, a gyülekezetben láthatóan szerepelnek. Mondhatja valaki: az igehirdetés valami, az énekvezetés valami, a szolgálatvezetés valami – de én? Én nem tudok ilyeneket. Beteges vagyok. Idős vagyok. Inkább a fizikai dolgokhoz értek. Én nem is vagyok igazi tag… Minden bizonnyal hallottátok William Carey (1761-1834) nevét. Úgy szokták őt hívni, mint „a modern misszió atyja”. Egy brit cipész volt, akinek lelkére teherként nehezedett a világ nemzeteinek sorsa. Készített egy világtérképet bőrből, felszögezte a falára, és amíg a cipőkön dolgozott, a különböző nemzetekért imádkozott. Majd az Úr lehetővé tette számára, hogy Indiába utazzon, és ott legyen misszionárius. Óriási képességekkel áldotta meg Őt Isten: többek között 37 indiai dialektusra fordította le a Bibliát. Ám arról kevesebben tudnak, hogy William Carey-nek volt egy húga is, Polly. Polly teljesen béna és mozgásképtelen volt. Csak akkor mehetett valahová, ha vitték. Polly is keresztyén volt, de bátyjához mérve nem mondhatta teljesen feleslegesnek magát? 

Lehet, hogy te is inkább Pollynak látod magad. Alkalmatlannak, feleslegesnek. A nagy probléma azonban az, ahogy ezt kezeljük. Hiszen mindebből általában elkeseredés származik és irigység a „reflektorfényben” lévők iránt és elégedetlenség az állapotoddal. Lehet, hogy mindez ismerős számodra? Talán már feltámadtak ez érzések benned?
Nos, mit mond erre Isten? Az ilyen beszéd bolondság! „Ha ezt mondaná a láb …, vajon akkor nem lenne a testből való?” Nézz a testre: talán mindenki ugyanazt csinálja? Talán a kéz minden? Talán a szem minden? Nem, élő szervezet vagyunk! Mindenkinek megvan a feladata, és a közös célért dolgozunk össze. Nézz a 18. versre: „18Márpedig Isten helyezte el a tagokat a testben, egyenként mindegyiket, ahogy akarta.” Isten helyezett el téged a budapesti gyülekezet testében, ahogy Ő akarta. Isten nem követett el hibát. Mindenkinek adott ajándékot – igen, Neked is, senkit sem hagyott ki. Igaz, hogy vannak szem előtt való, látványos szolgálatok és vannak háttérben való, sokszor észre sem vett szolgálatok. Ám ez semmiképpen sem jelenti azt, hogy bárki is felesleges lenne.

Az imént említettem William Carey testvérét. Mondtam, hogy gondolhatta magát feleslegesnek. Ám hála Istennek, nem gondolta. Bár 52 éven keresztül teljesen mozgásképtelen volt, rájött, hogy az evésen és alváson kívül még két dolgot tud egyedül csinálni. Az egyik a levélírás volt: rendszeresen szerető, bátorító, odaadásra késztető leveleket írt szeretett testvérének. A másik pedig az imádság volt. Minden nap imádkozott érte ötvenkét éven keresztül. Ám nem csak érte, hanem a vele együtt szolgáló misszionáriusokért, a bibliafordításért, az evangelizációért, új megtérőkért, az ő növekedésükért, a szenvedések közti örömükért, azért, hogy a szeretetben gyökerezzenek meg. Minden szükséget, nehézséget vagy hálaadást, amit csak bátyja meg, imádsággá fordította. Ha most megkérdezném, hogy vajon William Carey minek köszönhette sikereit, mit mondanál? Nem igaz, hogy Pollynak óriási része volt ebben? Nem igaz, hogy az erősebb szorult rá a gyengére? Tényleg felesleges volt Polly?

Tehát bátorodj, kedves keresztyén testvérem. Isten mondja azt, hogy nem vagy felesleges – így te sem mondhatod magadról. Biztosan van lelki ajándékotok, ebből fakadóan biztosan van szolgálatod is. Hiszed-e ezt? Megelégedsz-e azzal, amit kaptál? Megtaláltad-e a helyed? Ha nem, bátran kérj segítséget lelkészedtől vagy testvéreidtől, hiszen Isten szolgálatra hívott el!
4. Nem mondhatod a másikat szükségtelennek!

Ám van egy második alkalmazás is. Ez inkább a „látványos” dolgokat végző vagy magukat sokra tartó tagoknak szól. Bárki légy is, nem mondhatsz senkit se szükségtelennek! „21Nem mondhatja pedig a szem a kéznek: „Nincs rád szükségem”, vagy a fej a lábaknak: „Nincs rátok szükségem.” Most a szemről és a fejről olvasunk, akik függetlenek akarnak lenni. A szem büszke arra, hogy ő lát mindent, a fej, hogy ő irányít mindent. Ha ilyen fontosak, miért lenne szükségük másra? – gondolják. De mennyire bolondok, ha így tesznek! Hiszen mit érne el a szem a kéz nélkül, mit érne, ha csak látna egy nyolcfogásos ebédet, de nem tudná a kézzel magához venni? Mit érne a fej, ha nem lenne, aki a kiadott utasítást véghez vinné? 

Mindez ismét csak a gyülekezetre vonatkozik. Vannak szem előtt lévő ajándékok és szolgálatok. De Pál (miután bátorította a háttérben lévőket), most figyelmezteti az előtérben lévőket! Ne gondold, hogy te vagy a test, nélkülözhetetlen vagy, de mindenki más nélkülözhető! Ez büszkeség. Isten tervét lenéző, a kegyelmet semmibe vevő felfuvalkodás. Mire menne egy tag magában? Akár mire menne a lelkész a gyülekezet nélkül? Bolondság az ilyen gondolkodás, két okból is.
Először is azért, mert nem az a döntő, ami a szemünk előtt van. 22Sőt inkább: a test gyengébbnek látszó tagjaira igen nagy szükség van.” Egy szolgálat fontosságát, hatékonyságát, eredményességét nem az határozza meg, hogy mennyire látható. Ha már a testnél járunk, akkor gondolj bele, hogy mennyi szerv nem látható. De mondanánk azt, hogy nincs szükség a szívre vagy a tüdőre? Nem vethetsz meg senkit, csak azért, mert gyengébbnek tűnik. Azért, mert könnyen kiderül, hogy a te szolgálatod ettől a másik, kevesebbre becsülttől függ. Bárki légy is, rászorulsz másokra. Gondolj William Carey testvérére!
Másodszor pedig azért nem mondhatod, hogy nincs szükséged másokra, mert Isten terve a gyülekezettel az, hogy a gyengéket részesítsük nagyobb tisztességben. „23és amelyeket a test tisztességtelenebb tagjainak tartjuk, azokat nagyobb tisztességgel vesszük körül; és amelyek éktelenek bennünk, azok nagyobb megbecsülésben részesülnek, 24amelyek pedig ékesek bennünk, azoknak nincs erre szükségük. Mert Isten úgy szerkesztette egybe a testet, hogy az alábbvalónak nagyobb tisztességet adott, 25nehogy meghasonlás legyen a testben, hanem a tagok kölcsönösen gondoskodjanak egymásról.” Pál ismét csak a testhez fordul példáért. Testünk szégyenteljesebb részeit elfeledjük, sőt ruhával, ékszerrel ékesítjük. Annak adunk nagyobb tisztességet, ami önmagában kevés tiszteletre méltó. 
Így van a gyülekezetben is. Isten mindenekelőtt a szeretetre szólít fel. Szeretetre, azaz önmegtagadó, önfeláldozó viszonyulásra a másik, különösen a gyengék felé. Isten országában az a törvény, hogy aki „első akar lenni, az legyen mindenkinek a szolgája” (Mk 10,44). Krisztus maga is ezt a példát hagyta ránk, amikor Ő, a világmindenség Ura Szolgaként életét adta értünk, férgekért. Isten országában az ajándék, az erő a szolgálatra, a gyengébbek segítésére van. Pál ezzel a korinthusiak elevenébe vágott. Az ő fő problémájuk a büszkeség volt, híreseknek, nagyoknak akartak látszani – és most emlékezteti őket, hogy minden képességük csak akkor ér valamit, ha alávetik magukat mások szolgálatára.
Látjátok tehát? Nem mondhatjuk, hogy nincs szükségünk másokra, mert mindegyikünknek szüksége van mások segítségére és ajándékára; és mert szükségem van másokra, hogy ajándékaimat tudjam használni. Ismét csak jó visszatérni a test hasonlatához. Ha valóban élő szervezet vagyunk, mint a Szentírás mondja, akkor nem mondhatjuk, hogy nincs szükségünk egymásra. Hasonlóan egy keresztyén sem mondhatja, hogy nincs szüksége gyülekezetre vagy mások szolgálatára. Kedves barátom, a hitvalló gyülekezeti tagság nem emberi parancs, amely a társaság iránti igényünket elégíti ki, hanem a Mindenható által egybeszerkesztett szervezet. Isten szerkesztett egybe minket egy nagy céllal: hogy egymást szolgálva építsük a testet. Kedves budapesti gyülekezet, lebegjen ez a nagy cél a szemetek előtt, és használjátok azokat az ajándékotokat, amelyek értékesebbek, a test nagyobb épülését szolgálják! Ámen.
� „Építeni kell az Úr hajlékát! (2Móz 35,1-36,6)”, 2012. október 28-án elhangzott igehirdetés.

